Diari Oficial de la Generalitat Valenciana


Sumari del DOGV 9974, del 04-11-2024 (2024/11088)

DECRET 163/2024, de 4 de novembre, del Consell, pel qual s'aproven les bases reguladores i el procediment de concessió directa d'ajudes urgents per a pal·liar la pèrdua de béns de primera necessitat de les persones físiques, produïda pel temporal de vent i pluges iniciat el 29 d'octubre de 2024 en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/11/04/163/dof/vci/html**

### Dades del document

Número de DOGV
:   9974

Data del DOGV
:   04-11-2024

Secció del DOGV
:   I. DISPOSICIONS GENERALS

Número del document
:   2024/11887

CVE
:   ZZGS-W-1596-52034

Data del document
:   04-11-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * suport econòmic
    * ajuda a la reconversió
    * habitatge
    * desastre natural
    * inundació

|  |
| --- |
| El dia 28 d'octubre de 2024 la Comunitat Valenciana s'ha vist afectada per una Depressió Aïllada en Nivells Alts (d'ara en avant, DANA) que ha comportat un temporal de pluges d'una intensitat, extensió i abast inusitats, amb registres de precipitació acumulada que han superat àmpliament els 400 litres per metre quadrat en 24 hores en moltes localitats, així com fortíssims vents, que han afectat milers de ciutadans i ciutadanes pel que fa a la seua vivenda i als seus béns, a la seua capacitat de transport, o al seu accés als servicis bàsics, sens oblidar la pèrdua irreparable de vides humanes. A més, el temporal ha ocasionat importants danys a béns i infraestructures, i ha provocat considerables gastos, derivats de les actuacions urgents que, a conseqüència del temporal, s'estan escometent per les diferents administracions. Però, sobretot, el temporal ha destruït o danyat greument gran part de les pertinences i equipament domèstic bàsic de les persones més directament afectades.    És per això que resulta imprescindible abordar de manera immediata les actuacions necessàries per a proveir, a les persones més directament afectades pel temporal, dels mitjans indispensables que requerixen en estos difícils moments.    Atesa la intensitat del temporal, la superfície i el nombre de persones afectades per este i els efectes catastròfics que ha originat, els danys han de ser reparats amb la màxima urgència per a poder atendre les necessitats bàsiques de les persones damnificades. Concorren, a més, circumstàncies singulars i raons d'interés públic, social, econòmic i humanitari que dificulten la convocatòria pública d'ajudes i justifiquen el seu atorgament en règim de concessió directa, d'acord amb el que es preveu en l'article 22, apartat 2.c), de la Llei 38/2003, de 17 de novembre, general de subvencions, i en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.    D'acord amb el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i amb el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, correspon a la Presidència l'impuls de l'acció interdepartamental del Consell, i a la Conselleria de Justícia i Interior les competències en matèria d'interior i en matèria de situacions d'emergència, per la qual cosa competix a este últim departament del Consell la planificació i el desenrotllament de les mesures necessàries per a portar a terme esta actuació, atés el seu caràcter humanitari.    L'Agència Valenciana de Seguretat i Resposta a les Emergències (d'ara en avant, AVSRE), creada per la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, com a organisme autònom dels previstos en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, té encomanada, en règim de descentralització funcional, l'execució de les polítiques de la Generalitat en matèria d'interior, seguretat pública, protecció ciutadana i coordinació de policies locals. Així mateix, li correspondrà la gestió de la Unitat del Cos Nacional de Policia Adscrita a la Comunitat Valenciana, i el desenrotllament de la formació de les policies locals, personal de servicis essencials i complementaris d'intervenció enfront d'emergències, protecció civil, gestió d'emergència, extinció d'incendis, salvaments i participació de la Generalitat en els consorcis de bombers, així com la direcció i gestió de l'encàrrec del Consell de Seguretat Nuclear a la Generalitat.    Per tot el que s’ha exposat, i després de seguir-se els tràmits que es preveuen en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en virtut del que disposa l'article 28.c i 33.2 de la Llei 5/1983, de 30 de desembre, de la Generalitat, del Consell; a proposta conjunta del president de la Generalitat i de la consellera de Justícia i Interior, i amb la deliberació prèvia del Consell en la reunió de 4 de novembre de 2024,    DECRETE    *Article 1. Objecte*  1. L'objecte d'este decret és aprovar les bases reguladores i establir el procediment per a la concessió directa d'ajudes a les persones físiques que hagen patit la pèrdua de béns i efectes de primera necessitat a conseqüència dels danys ocasionats en la seua vivenda pel temporal de pluja i vent produït per la DANA iniciada en la Comunitat Valenciana el dia 29 d'octubre de 2024 (en davant, el temporal).  Per a això s'avoca la competència, conforme al que es disposa en l'article 10 de la Llei 40/2015, d'1 d'octubre, de Règim Jurídic del Sector Públic, en concórrer raons d'interés social, econòmic i humanitari.  2. La relació de municipis afectats pel temporal es determinen en l'annex I, que podrà ser modificat per resolució de la Conselleria de Justícia i Interior, a proposta de la direcció de l'AVSRE, i que haurà de publicar-se en el Diari Oficial de la Generalitat Valenciana.    *Article 2. Raons d'interés públic que concorren en la concessió i impossibilitat de la convocatòria pública*  1. Estes subvencions es concedixen de manera directa, en aplicació del que es preveu en l'article 22.2.c) de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l'article 28 de la llei citada, i l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés econòmic, social i humanitari, en virtut de les circumstàncies de les quals s'ha deixat constància en l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana.  Les subvencions regulades en este decret tenen un caràcter singular, derivat del caràcter excepcional i únic dels esdeveniments que motiven el procediment en qüestió. Atés l'objecte específic de les subvencions, es requerix una concessió directa i no procedix una convocatòria pública.  2. En concret, les raons d'interés públic que justifiquen l'atorgament directe de les subvencions radiquen en la urgència a atendre les necessitats de les persones físiques els efectes i els béns de primera necessitat de les quals s'hagen vist afectats pel temporal a què es referix este decret.    *Article 3. Persones beneficiàries*  Són beneficiàries d'estes ajudes les persones físiques que tenen a la seua disposició una vivenda situada en algun dels municipis afectats pel temporal, el contingut del qual haja resultat greument danyat pel temporal.  Únicament es podrà presentar una sola sol·licitud d'ajuda per vivenda.    *Article 4. Objecte subvencionable*  L'import de les ajudes es destinarà a la indemnització o compensació pels danys ocasionats pel temporal a què es referix el present decret en els efectes i béns de primera necessitat de la vivenda.    *Article 5. Import de les ajudes*  1. L'import de l'ajuda serà de 6.000 euros per vivenda afectada.  2. L'import global màxim de les ajudes a concedir derivades del present decret ascendix a 289.000.448 euros, dels quals 81.312.345 euros es consignaran en el pressupost de la Generalitat per a l'exercici 2024, i els altres 731.768.063 euros, en el pressupost de la Generalitat per a l'exercici 2025. D'acord amb la previsió legal del penúltim paràgraf de la lletra C de l'apartat 1 de l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estes ajudes s'imputaran a la línia de subvenció que s'habilite, mitjançant la corresponent modificació pressupostària.    *Article 6. Termini de presentació i requisits*  1. Les persones la vivenda de les quals haja patit danys a conseqüència del temporal i es trobe dins dels termes municipals inclosos en l'annex I podran sol·licitar la subvenció que es preveu en el present decret, des de la data de publicació del present decret fins al 16 de desembre de 2024. En cas d'ampliació de municipis afectats, la fi de termini de presentació es determinarà en la resolució que es dicte a este efecte.  2. La persona sol·licitant haurà d'aportar:  a) Títol jurídic que li habilita per a fer ús de la vivenda o document amb valor probatori de residència en la vivenda afectada  b) Declaració responsable del domicili exacte de la vivenda afectada, així com declaració de conformitat amb les presents bases reguladores, tot això mitjançant l'ompliment del model que s'inclou en l'annex II del present decret.  c) Documentació acreditativa per a domiciliació bancària.    *Article 7. Lloc de presentació i procediment*  1. La documentació, degudament omplida i firmada, haurà de presentar-se en les oficines de coordinació de la postemergència creades per la Generalitat, a este efecte, o, si és el cas, en les oficines habilitades per la Generalitat, preferentment en el de la localitat en la qual se situa la vivenda. Estes unitats hauran de verificar, en primera instància, que la vivenda afectada es troba en una zona i en un nivell greument afectats pel temporal a què es referix este decret d'algun dels municipis arreplegats en l’annex I o en resolució posterior; que la persona sol·licitant justifica que, excepte millor dret, està habilitada per a ocupar la vivenda, i que s'ha presentat una única sol·licitud per cada vivenda.  2. Es podrà presentar també una sol·licitud d’ajuda adjuntant un certificat de l’Ajuntament de la localitat on es situe la vivenda, en el qual conste:  a) La identificació de la vivenda on residia el sol·licitant en la qual s’especifique que la mateixa fou greument danyada per el temporal.  b) Les dades d’identificació de la persona sol·licitant (noms i cognoms i DNI).  c) La identificació de les persones que residien amb el sol·licitant a la vivenda (en aquest cas per evitar duplicitats).  d) Títol jurídic que li habilita per a fer ús de la vivenda o document amb valor probatori de residència en la vivenda afectada.  e) Formulari de domiciliació bancària. No resulta d'aplicació el Procediment per a tramitar les altes, modificacions i baixes de les domiciliacions bancàries, regulat en l'Orde 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancaris de les persones físiques i jurídiques que es relacionen econòmicament amb la Generalitat.  Les sol·licituds podran presentar-se de manera telemàtica en el portal de la Generalitat, a través de la sol·licitud general d'iniciació i tramitació telemàtica de procediments de la subdirecció general d'emergències, en el següent enllaç:    [**https://www.gva.es/va/inicio/procedimientos?id\_proc=101532**](https://www.gva.es/va/inicio/procedimientos?id_proc=101532)    3. Després d'estes actuacions, les citades unitats donaran trasllat, a l'AVSRE, de la proposta de les persones que han de ser beneficiàries de la subvenció que es regula en esta disposició, que inclourà la manifestació expressa de totes les actuacions i verificacions dutes a terme. A este efecte, podran remetre's relacions parcials i podran dictar-se resolucions parcials amb la identificació de persones beneficiàries, que estaran exemptes de fiscalització prèvia, a fi d'agilitzar al màxim el lliurament de la quantitat susceptible d'abonament, a l’empara de l’acord del Consell de 4 de novembre de 2024.  4. Conforme al que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si la documentació s'haguera omplit de manera incompleta, existiren dos o més sol·licituds de subvenció que versen sobre la mateixa vivenda, o no s'hagueren aportat els requisits i documents que s'assenyalen en l'article anterior, la o les persones interessades seran requerides perquè, en un termini de deu dies hàbils, esmenen la falta, acompanyen els documents preceptius o aclarisquen qui dels sol·licitants té un millor dret a obtindre la subvenció, amb la indicació que, en cas de no fer-ho, se'ls tindrà per desistides, amb una resolució prèvia d'arxivament de l'expedient, que haurà de ser dictada en els termes que preveu l'article 21 de la norma citada, i quedarà sense efecte la sol·licitud de la subvenció, i es perdrà, per tant, el dret a la percepció.    *Article 8. Òrgan gestor i òrgan competent per a l'atorgament de les subvencions*.  Correspon la tramitació i la gestió de la subvenció a la AVSRE, amb el suport tècnic, si és el cas, de les entitats locals afectades.  Correspon atorgar les subvencions regulades en aquest decret a la persona titular de la presidència de l’AVSRE, a proposta de la direcció de l’AVSRE.    *Article 9. Obligacions de les persones beneficiàries*  1. Les persones beneficiàries d'esta subvenció queden obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 i concordants de Llei 38/2003, de 17 de novembre, general de subvencions.  2. D'acord amb la previsió de l'apartat 3 de la disposició transitòria novena de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a les persones físiques sol·licitants de les subvencions que es regulen en este decret se'ls podrà reconéixer la condició de beneficiàries i procedir al pagament, encara que no estiguen al corrent en el compliment de les seues obligacions tributàries i davant de la seguretat social o tinguen la condició de subjectes deutors per resolució de procedència de reintegrament.    *Article 10. Forma de pagament de la subvenció*  El pagament de la subvenció s'efectuarà, per mitjà de transferència, al compte bancari que la persona beneficiària determine, per l'import de 6.000 euros.    *Article 11. Règim de justificació i control de les subvencions*  1. Les subvencions objecte d'este decret no requeriran una altra justificació que l'acreditació per qualsevol mig admissible en dret de trobar-se afectat pel temporal prèviament a la concessió, sense perjuí dels controls que pogueren establir-se per a verificar la seua existència, sent el termini final de justificació el 20 de desembre de 2025.  2. La Generalitat, a través de la subdirecció general d’emergències de l’AVSRE, efectuarà un control de les ajudes concedides a les persones físiques objecte d'este decret que consistirà en la realització d'un control de camp sobre un mínim del 5% de les ajudes concedides, seleccionades mitjançant un procediment aleatori corregit per criteris de factors de risc. El resultat d'este control es traslladarà a la direcció de l’AVSRE, que tramitarà els procediments de reintegrament de la subvenció concedida, en el cas que s'haja advertit alguna anomalia en el procediment de concessió, i això sense perjuí de la realització de qualsevol altra comprovació que es considere convenient.    *Article 12. Anul·lació i reintegrament de les subvencions*  1. En els casos previstos en l'article 37 de la Llei general de subvencions, les persones beneficiàries hauran de reintegrar la totalitat de la quantitat percebuda més els corresponents interessos de demora. En estos casos es procedirà a la incoació de l'oportú expedient que, amb audiència prèvia de la persona interessada, serà resolt per la persona titular de l'òrgan competent per a l'atorgament de la subvenció.  2. Les ajudes que s'arrepleguen en este decret seran compatibles amb qualssevol altres ajudes o subvencions que reben les persones afectades, procedents d'altres entitats públiques o privades, fins al límit del valor del dany produït.  3. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.  4. L’AVSRE es reserva el dret a realitzar totes les inspeccions tècniques i administratives que es consideren necessàries a fi de confirmar la correcta execució d'esta ajuda.    *Article 13. Règim jurídic aplicable*  Estes subvencions es regiran, a més de pel que es disposa en este decret, per les disposicions de caràcter bàsic de la Llei 38/2003, de 17 de novembre, general de subvencions, i del reglament de l'esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les restants normes de dret administratiu que siguen aplicables.    *Article 14. Compatibilitat amb la normativa europea sobre ajudes públiques*.  Les ajudes regulades en este decret són compatibles amb el mercat interior perquè  segons es disposa a l’article 107.1 del Tractat de Funcionament de la Unió Europea, són compatibles amb el mercat interior les ajudes destinades a reparar els perjudicis causats por desastres naturals o per altres esdeveniments de caràcter excepcional.  2. Atés que es tracta d'ajudes no subjectes a l'article 107.1 del Tractat de Funcionament de la Unió Europea, i d'acord amb el que s'establix en l'article 3.4 del Decret 128/2017, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà del present decret no requerixen notificació o comunicació a la Comissió Europea.    DISPOSICIONS FINALS    *Primera. Habilitació per al desplegament del decret*  1. La presidenta de l’AVSRE podrà desplegar el que es disposa en el present decret.  2. Així mateix, la presidenta de l’AVSRE podrà modificar el present decret en aquells aspectes la competència per a la regulació dels quals no estiga atribuïda específicament al Consell.    *Segona. Efectes.*  El present decret produirà efectes a partir de l'endemà de la publicació en el *Diari Oficial de la Generalitat Valenciana.*    Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna. |

  
  

València, 4 de novembre de 2024

CARLOS MAZÓN GUIXOT

President de la Generalitat

SALOMÉ PRADAS TEN

Consellera de Justícia i Interior

Esta disposició conté annexos. Consulteu-ne la versió en PDF.


Còpia Permalink ELI